Protes in hakskoene - Kuns En Vermaak - Republikein
Wednesday, August 07th, 23:56:17
Protes in hakskoene
Yolanda Nel - Dumplin' speel af op 'n klein dorpie in Texas waar 'n ma en dogter hard probeer om die vrede te bewaar.
Dié fliek is gebaseer op Julie Murphy se 2015-roman met dieselfde titel. Willowdean Dickson (Danielle Macdonald), oftewel Dumplin', soos haar ma haar noem, word grotendeels deur haar tannie Lucy grootgemaak by wie sy 'n voorliefde vir Dolly Parton se musiek ontwikkel.
Dit is dan ook haar tannie wat haar aan Ellen Dryver (Odeya Rush) voorstel en die twee word onmiddellik boesemvriende.
Net voor Willowdean die laaste jaar van haar skoolloopbaan aandurf, sterf haar tannie skielik en moet sy en haar ma, Rosie (Jennifer Aniston), in een huis probeer saamleef. Rosie is 'n voormalige skoonheidskoningin en 'n bekende op die dorp. Omdat Willowdean nie die perfekte lyfie vir 'n skoonheidskoningin het nie, het sy en haar ma nie veel in gemeen nie.
Terwyl Willowdean besig is om haar tannie se besittings uit te sorteer, kom sy op 'n inskrywingsvorm af wat aandui Lucy wou self aan 'n bekende skoonheidskompetisie op die dorp deelneem. Sy besef haar tannie het moontlik nooit ingeskryf nie, omdat sy groot gebou is. Daarom besluit Willowdean om in te skryf as deel van 'n protes in hakskoene.
Benewens die feit dat dit haar ma ietwat dwars in die krop stuit, spoor dit ook ander meisies aan, wat nie noodwendig aan die vereistes voldoen nie, om deel te neem.
Beide ma en dogter leer deur die loop van die skoonheidskompetisie nie net meer omtrent hulself nie, maar ook meer van mekaar.
By tye loop die gemoedere hoog, maar dit is grotendeels 'n heerlike komedie wat jonk én oud kan geniet.
As jy net wil agteroorsit en 'n fliek wil geniet, trek jou dogter nader, of kry al jou vriendinne bymekaar.